Suomen poliisi aikoo käydä läpi ainakin yhdessä verottajan kanssa tietovuotoaineiston, kertoo keskusrikospoliisin KRP:n talousrikostorjuntalinjan päällikkö Markku Ranta-aho.

KRP ei ole vielä saanut materiaalia, eikä pysty arvioimaan tapauksen laajuutta.

Ranta-aho arvelee julkisuudessa olleiden tietojen perusteella, että aineisto voi pitää sisällään merkittävääkin tietoa. Hän pitää mahdollisena, että materiaalia läpikäytäessä voisi löytyä rikosjuttuja.

- Selvittelemme pääosin verottajan kanssa, koska oletusarvo on se, että tässä on mahdollista verosuunnittelua tai veronkiertoa kysymyksessä, sanoo Ranta-aho.

- Muutkin tässä listalla olevat kiinnostavat siltä osin, onko kyseessä esimerkiksi rikoshyödyn piilottaminen.

Jos epäilyksiä verorikoksista löytyy, verottaja päättää mahdollisten tutkintapyyntöjen tekemisestä poliisille.

Myös Helsingin poliisin apulaispäällikkö on tviitannut tänään poliisin olevan kiinnostunut materiaalista.

Ylen MOT -ohjelma ei aio luovuttaa omia raakamateriaalejaan ulkopuolisille tahoille. Ohjelman tuottajan Renny Jokelinin mukaan poliisi voi yrittää pyytää materiaalia suoraan kansainväliseltä toimittajaverkostolta.

- ICIJ harkitsee itse, mutta luulen, että niillä on sama linja. Mitään sellaista yleistä luovutusta he eivät tule tekemään, sanoo Jokelin.

Jokelinin mukaan verkoston toiminta olisi uhattuna, jos aineistoa luovutetaan eteenpäin.

- Missään kohtaa ei ole materiaalia luovutettu tai lähteitä paljastettu, sen vuoksi verkosto saa yhä uusia vuotoja ja paljastuksia, se on niin arvokasta, että siitä pidetään kiinni.

Verohallinto haluaa myös materiaalia.

– Verohallinto on kiinnostunut kaikesta sellaisesta materiaalista, jolla on merkitystä verotuksen kannalta, sanoo Verohallinnon johtava veroasiantuntija Jari Salokoski.

Salokosken mukaan yhteistyötä voidaan tehdä valtion kanssa, mutta se paljon riippuu siitä, minkälaisia verosopimuksia on olemassa. Hän ei kommentoinut minkälaista yhteistyötä tällä hetkellä Panaman kanssa on.

Ylen MOT-ohjelman haltuunsa saamien asiakirjojen mukaan Nordean Luxemburgin-yksikkö on perustanut asiakkailleen lähes 400 veroparatiisiyhtiötä Panamaan ja Brittiläisille Neitsytsaarille. Ohjelman mukaan aineistossa on satoja suomalaisnimiä.

Finanssikonserni Nordea on kiistänyt mahdollistavansa järjestelyt, joita pidetään veronkiertona.